钦定古今图书集成/方舆汇编/职方典/第1155卷 > 《重修襄阳城堤记》赵永
## 钦定古今图书集成/方舆汇编/职方典/第1155卷 > 《重修襄阳城堤记》赵永

襄阳，湖南首郡也。城之北界以汉水，障以巨堤，以备
冲涨之患。正德丙子，大水溃堤，城亦就圮。宪副聂君
率所属大度土工，择日告成，民欢然从之。方水之退
也，沙积堤上，因而成洲。君植柳万株，以固堤岸，复筑
二堤于城西，民赖以安。岁再阅，厥功告成。郡大夫征
文以纪其绩。予谓：“藩臬之设，凡以为民也，居以城郭”，
养以土田，教以学校，斯三者固守令之职，而藩臬统
之上，而国家之治忽关焉，其事可谓重且大矣。夫一
郡之间，四方相距绵亘千馀里，其地可谓广矣，生齿
之繁，动以数万计，其人可谓多矣，分田以制赋，定则
以立役，其法可谓详矣。斯数者皆藩臬之事也。藩臬
得其人，则赋有定法，役有定等，教有定则，罚有定律，
民之沐恩向化者，皆夷然以安，欣然以和，天下之治，
亦于是乎考见矣。使徒以威而不以爱，以法而不以
情，兼以剥削其民，用肥其身，以厚其家，则上失其道，
民无所依，虽高城深池，不能强而使之守矣。吴起所
谓“在德不在险”者，正以是欤。昔唐邕守并州，齐主谓
为金城；李𪟝守并州，唐太宗称为“长城。”盖其德足以
服近，威足以制远，隆名重望，隐然为一方之镇。盖有
不赖城而安，不因险而固者也。善域民者，果专恃乎
城耶？聂君举庚戌进士，在官清慎，有干局，创立条教，
用绳不法，民畏威不敢纵。且听讼惟允，犴狱无冤。民
凡取赎，悉贮于官，用需公费。若夫成城之役，民不劳
而事就绪者，亦其一端也。姑书以为记。君讳贤，字承
之，川之长寿人。

公既作《镇南楼》成，襄守海盐徐子正相厥志，乃以公
命，命宜城训导夏时亨持书币至，以记请。予曰：“楼之
知名海内者亦多矣，厥有大系，不容无作者，不知有
几。今楼于襄，而以镇南名，所谓有大系”者欤？予尝阅
地图，又于襄，尝取道上京师谛观焉。襄实中土，阻山
林，带江汉，言地为形胜，言郡为雄。宛许关洛，晋卫郑
陈齐宋之交，汉沔巴蜀吴越之际，舟车惟其所适，货
贿迁化，漆丝羽革，菽麦布缕，沾被原野湖海无迩远，
是诚水陆之会，南北所控扼也。地饶财殷，士文而悦
道，俗重义而有勇，而天下无事。声教由以四渐，缓急
则恃以固南北。故晋守以羊祜、杜预卒以取吴。南宋
播迫岭海，实在元人窥襄六年之后。我国家特命中
丞抚治，又专任副察使莅之，有以也。表奠威容占望
之典，苟不可缺，则斯楼岂容无作乎？楼旧址，相传梁
作“文选楼”于此。唐建山南东道楼，宋修之。国朝改钟
鼓楼，经毁。今葺治，门阙增崇焉。三檐壮杰，上揭《月令》，
贮漏刻。据今名，所为固当不止是也。或以为楼填东
北之虚，俪西南山，以护风气，此虽古人陟觏景相之
遗意，亦镇之一义耳。而实尤有大焉者。王公抚襄，恩
流善劝，而守以徐公良平之理，人熙气祥，岁用丰乐。
故斯楼之作，襄里居人士从吏实勤。落之日，耆稚和
会，观厥成以为要事，亦若知公之志者。夫楼以临观
为功，继自今登是楼者，凭虚徙倚而四望焉。霏霭朝
收，穹宇夕霁，遥树畔天，山川疏朗，四境之内，暨向所
谓南北交际者，近出履舄，远系攘，纷列而前陈臆况，
得无有感乎？俯闾阎则思加之富教，阅封守则慎固
于无虞。人心，求之岘碑，天威不咫尺违颜，吏兹土者
能无事乎？《望隆中》，慕武侯，《见鹿门》，《思德公》，民胞物与，
举在目中。士之弘毅谋出处者，能无是乎？若其警昏
晓，时作息，顺辰兴事，则齐民邦本之职也。卑尊穷达，
皆于是乎受益而收功，则斯楼非“过情”之名矣。呜呼！
其无以人而负斯楼也夫！用继作者之志，永以为告。